《寒食日过胡汝器墓》
明代·刘溥

雨晴泥滑路微分，驻马南原日未曛。
白下一杯寒食酒，青山三尺故人坟。
野田行客愁深草，江树残莺泣断云。
俯仰光阴伤往事，落花清泪共纷纷。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。